Summary newsletter

Μπορεί κανείς να φυλακιστεί σ’ ένα δωμάτιο με ξεκλείδωτη πόρτα, αν τυχόν η πόρτα ανοίγει προς τα μέσα και δεν του περάσει απ’ το μυαλό να τραβήξει αντί να σπρώξει. Λούντβιχ Βίτγκενσταϊν (1889-1951, Αυστριακός φιλόσοφος)

Το Φεστιβάλ των Κοινών πέρασε από το Ηράκλειο και οδεύει προς τον επόμενο σταθμό του, αρκετές ώρες συζητήσεων πολύ ρακί και πλέον νοσταλγία για ότι έγινε και προσμονή για αυτά που θα έρθουν.
 * 10 ημέρες
 * 6 τοποθεσίες
 * 13 διαφορετικά εργαστήρια σε 52 ώρες
 * 5 ώρες προβολές
 * 50 ώρες έκθεση
 * 10 ομιλίες
 * 13 ομάδες, 7 οργανωτές, 40+ συμμετέχοντες και πολλοί εθελοντές

Αυτό που έμεινε από το φεστιβάλ είναι ότι υπάρχει μια πλατφόρμα πάνω στην οποία μπορούν να στηθούν και να λειτουργήσουν συνεργατικά σχήματα, κοινότητες, αλλά και μεμονωμένα άτομα ώστε να γίνει πραγματικότητα η κάλυψη του συνόλου των αναγκών μας μέσα από ανοικτές και δίκαιες διαδικασίες με σεβασμό στους φυσικούς πόρους και την ανθρώπινη αξιοπρέπεια. Οι πρακτικές και τα εγχειρήματα που κινούνται μέσα στα πλαίσια των εννοιών open source, peer-to-peer και creative commons οδηγούν σε ένα δρόμο κατά τη γνώμη μας χωρίς επιστροφή, στο δρόμο της συνεργασίας, των ανοικτών προτύπων, της ελεύθερης πρόσβασης στη γνώση. Ένας δρόμος χωρίς αποκλεισμούς, όπου η ύπαρξη του διπλανού μου στηρίζεται στην δική μου ύπαρξη και το αντίστροφο.

Ο κόσμος των κοινών, θεμελιωμένος στην συνεργατικότητα και όχι στον ανταγωνισμό, λάμπει σα φάρος μέσα στην φουρτούνα της οικονομικής κρίσης και, όπως πολύ εύστοχα ανέφερε ένας ομιλητής στο φεστιβάλ, ο φάρος είναι ένα κοινό αγαθό, ανάβει για όλους χωρίς διακρίσεις.

Στις συζητήσεις που έγιναν στο περιθώριο του φεστιβάλ, εκεί που συναντήθηκαν οι αγρότες με τους προγραμματιστές, οι οικοδόμοι με τους καλλιτέχνες, οι χειροτέχνες με τους οικονομολόγους, γεννήθηκαν όμορφες ιδέες οι οποίες περιμένουν την υλοποίηση τους.

Εμείς, σαν οργανωτική ομάδα, θεωρούμε πλέον δεδομένο το ραντεβού μας για τον επόμενο χρόνο, όπως επίσης θα πρέπει να θεωρείται δεδομένη η βοήθεια που είμαστε πρόθυμοι να δώσουμε σε ανάλογα εγχειρήματα οπουδήποτε και αν πραγματοποιηθούν.